༈བླ་མའི་རྣལ་འབྱོར་བསྒོམ་པར་འདོད་པས་སྐྱབས་སེམས་ཚད་མེད་བཞི་དང་བཅས་པ་སྔོན་དུ་བཏང་།  དངོས་གཞི་ནི་འདི་ལྟར།  མདུན་གྱི་ནམ་མཁར་སེང་ཁྲི་གདན་བཅས་སྟེང་།  ། རྩ་བའི་བླ་མ་བློ་བཟང་རྒྱལ་བ་ཡི།  ། དཔལ་དང་ལྡན་པའི་ཡེ་ཤེས་དགེ་སློང་ཆས།  ། ཆོས་གོས་གསུམ་ལྡན་གསེར་མདོག་པཎ་ཞྭ་གསོལ།  ། ཆོས་འཆད་མཉམ་གཞག་འོད་ཕུང་འཕྲོ་བའི་དབུས།  ། རྡོ་རྗེ་སྐྱིལ་ཀྲུང་གིས་བཞུགས་གནས་གསུམ་དུ།  ། རྡོ་རྗེ་གསུམ་མཚན་ཧཱུཾ་གི་འོད་ཟེར་གྱིས།  ། སྤྱན་དྲངས་ཛཿཧཱུཾ་བཾ་ཧོཿརོ་གཅིག་གྱུར།  ། ལུས་ཀྱིས་ཕྱག་འཚལ་མཆོད་ཅིང་ངག་གིས་བསྟོད།  ། ཡིད་ཀྱིས་སྡིག་བཤགས་དགེ་ལ་རྗེས་ཡི་རང་།  ། འགྲོ་ལ་ཆོས་ཀྱི་འཁོར་ལོ་སྐོར་བ་དང་།  ། མྱ་ངན་མི་འདའ་དགེ་ཚོགས་བྱང་ཆུབ་བསྔོ།  ། མཎྜལ་ཞིག་ཕུལ་ནས།  བླ་མའི་སྐུ་ལས་བདུད་རྩིའི་རྒྱུན་བབས་ལུས་ལ་ཞུགས་པས་སྡིག་སྒྲིབ་ཐམས་ཅད་བྱང་ཞིང་དག་པར་བསམས་ལ།  བློ་བཟང་རྒྱལ་བའི་ཞེས་སོགས་ཅི་མང་བཟླ།  དེ་ནས།  དེ་ལྟར་གསོལ་བཏབ་བླ་མ་རང་ཉིད་ཀྱི།  ། སྙིང་དབུས་བཞུགས་ནས་དུས་དང་གནས་སྐབས་ཀུན།  ། འབྲལ་བ་མེད་པར་རྗེས་སུ་འཛིན་པར་གྱུར།  ། ཅེས་བརྗོད་ཅིང་བསྒོམ་མོ།  ། ཞེས་བླ་མའི་རྣལ་འབྱོར་དང་འབྲེལ་བའི་སྨོན་ཚིག་གསོལ་འདེབས་འདི་ནི་སྟག་མོ་བ་དྲུང་རམས་པ་བློ་བཟང་ཆོས་འཕེལ་གྱིས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །